**Jelen előterjesztés csak tervezet, amelynek közigazgatási egyeztetése folyamatban van. A minisztériumok közötti egyeztetés során az előterjesztés koncepcionális kérdései is jelentősen módosulhatnak, ezért az előterjesztés jelen formájában nem tekinthető a Kormány álláspontjának.**

**A dokumentum célja a társadalmi egyeztetés elindítása és a jogalkotási folyamat átláthatóvá tétele, amelynek alapján, illetve eredményeként a mellékelt tervezet valamennyi tartalmi és formai eleme módosulhat!**

**Az igazságügyi miniszter**

**…/2014. (… …)**

**IM rendelete**

**a büntetés-végrehajtási intézetekben fogvatartottak egészségügyi ellátásáról**

A büntetések, az intézkedések, egyes kényszerintézkedések és a szabálysértési elzárás végrehajtásáról szóló 2013. évi CCXL. törvény 434. § (2) bekezdés *i)* pontjában foglalt felhatalmazás alapján, a Kormány tagjainak feladat- és hatásköréről szóló 152/2014. (VI. 6.) Korm. rendelet 79. § 1. pontjában meghatározott feladatkörömben eljárva – a Kormány tagjainak feladat- és hatásköréről szóló 152/2014. (VI. 6.) Korm. rendelet 21. § 4. pontjában meghatározott feladatkörében eljáró belügyminiszterrel egyetértésben – a következőket rendelem el:

*1. Értelmező rendelkezések*

**1. §**

E rendelet alkalmazásában

*a) alapellátó orvos:* a büntetés-végrehajtási intézet (a továbbiakban: bv. intézet) alkalmazásában vagy szerződéses jogviszony keretein belül – a fogvatartottak gyógyító-megelőző ellátását végző – a rend- és honvédelmi alapellátás feltételeinek megfelelő orvos;

*b) bv. orvos:* a bv. intézet alkalmazásában vagy szerződéses jogviszony keretein belül foglalkoztatott orvos;

*c) fogvatartott:* szabadságvesztésre ítélt, elzárásra ítélt, előzetesen letartóztatott, szabálysértési elzárást töltő személy, közérdekű munka, illetve pénzbüntetés helyébe lépő szabadságvesztést töltő személy, a pénzbírság, a helyszíni bírság és közérdekű munka helyébe lépő szabálysértési elzárást töltő személy, továbbá akényszergyógykezelt és az ideiglenes kényszergyógykezelt;

*d) gyógyászati segédeszköz:* átmeneti vagy végleges egészségkárosodással, fogyatékossággal vagy rokkantsággal élők gyógyászati, ápolási technikai eszköze.

*2. A fogvatartottak egészségügyi, gyógyszer- és gyógyászati segédeszköz ellátása*

**2. §**

(1) A fogvatartottat a bv. orvos köteles felvilágosítani az egészségi állapotáról, tájékoztatást adni a tervezett orvosi beavatkozások szükségességéről, kockázatáról, valamint arról, hogy a szükségesnek ítélt vizsgálat vagy beavatkozás elmaradása milyen következményekkel járhat az egészségi állapotára nézve.

(2) Ha a fogvatartott az egészségügyi ellátás visszautasításával kapcsolatos önrendelkezési jogával él – ha nem állnak fenn a büntetések, az intézkedések, egyes kényszerintézkedések és a szabálysértési elzárás végrehajtásáról szóló 2013. évi CCXL. törvény (a továbbiakban: Bv. tv.) 158. §-ában foglalt korlátozások –, és az orvosi vagy egyéb kezeléseket, a járó- vagy fekvőbeteg szakellátásra beutalást megtagadja, ezt a döntését az egészségügyi nyilvántartásában (törzslapon) kell rögzíteni és a fogvatartottal aláíratni. Ha a fogvatartott írni, olvasni nem tud, vagy az aláírást megtagadja, két tanú együttes jelenlétében kell a fogvatartott döntését bejegyezni és a tanúkkal aláíratni.

(3) A Bv. tv. 158. §-ában meghatározott korlátozást kizárólag a bv. orvos javaslata alapján, a korlátozás szükségességének idejére a bv. intézet vezetője rendeli el.

**3. §**

(1) A fogvatartottat befogadáskor közegészségügyi és járványügyi szempontból egészségügyi szakdolgozó megvizsgálja. A fogvatartott közösségbe mindaddig nem helyezhető, amíg közegészségügyi-járványügyi vizsgálata nem történt meg.

(2) Betegséget terjesztő vagy okozó rovarok észlelése vagy egyéb fertőző megbetegedés gyanúja esetén a fogvatartottat el kell különíteni, közösségbe helyezni csak a megfelelő kezelést, illetve gyógyulást követően a bv. orvos írásbeli engedélyével lehet.

(3) Az egészségügyi szakdolgozó a fogvatartottat nyilatkoztatja a betegségeiről, rendszeresen szedett gyógyszereiről, szükség esetén értesíti a bv. orvost.

(4) A befogadás során végrehajtott egészségügyi eljárásban tájékoztatni kell a fogvatartottat, hogy a gyógyszerrendelésre vonatkozó általános jogszabályi előírások szerint a gyógyszerellátás a fogvatartás alatt is térítés ellenében illeti meg, valamint arról is, hogy az ártámogatás igénybevételére jogosító iratok (TAJ kártya, közgyógyellátási igazolvány) bemutatása a saját felelőssége, és az iratok hitelt érdemlő bemutatásáig az árkülönbözetet a fogvatartott viseli. A fogvatartottat a tájékoztatóban foglaltak tudomásul vételéről nyilatkoztatni, és a nyilatkozatot az egészségügyi dokumentációban tárolni kell.

(5) A befogadási eljárás során a fogvatartottat a bv. orvos megvizsgálja, rögzíti a fogvatartott kórelőzményi adatait, általános egészségi állapotát, fizikális státuszát, valamint elbírálja a munkaképességét.

(6) Amennyiben a befogadott fogvatartott közgyógyellátásra jogosult, úgy a közgyógyellátási igazolványt az egészségügyi nyilvántartásában kell elhelyezni. Amennyiben a befogadott fogvatartott méltányossági alapon rendelkezik közgyógyellátási igazolvánnyal, a bv. intézet egészségügyi szakterülete köteles írásban megkeresni az igazolványt kiállító települési önkormányzat jegyzőjét a közgyógyellátási igazolvány további jogosultságának megállapítása céljából.

(7) Befogadáskor a fogvatartotton látható külsérelmi nyomokat dokumentálni kell. Amennyiben a fogvatartotton külsérelmi nyomok láthatók vagy bántalmazás gyanúja merül fel, vagy elmondása szerint sérüléseket szenvedett, haladéktalanul intézkedni kell orvosi látlelet felvétele iránt.

**4. §**

(1) Az egészségügyi panasszal jelentkező fogvatartott orvosi rendelésen való megjelenését biztosítani kell.

(2) A bv. orvos írásbeli rendelkezése alapján a fogvatartottat egészségi állapotának megfelelő speciális élelmezésben kell részesíteni.

(3) A bv. orvos a fogvatartott egészségi állapotára figyelemmel kezdeményezheti a házirendtől eltérő szabályok alkalmazását.

**5. §**

A fogvatartottak részére biztosítani kell a tüdőszűrésen, fogászati szűrésen, a nőknek nőgyógyászati szűrésen való részvétel lehetőségét.

**6. §**

(1) A fogvatartott munkaképtelenségét a bv. intézet működésével és a fogvatartottak ellátásával kapcsolatos tevékenység keretében történő munkavégzésre vonatkozóan – legfeljebb egy évig terjedő időtartamra – az alapellátó orvos állapíthatja meg.

(2) A fogvatartott munkaképtelenségének az (1) bekezdésben meghatározottnál hosszabb időtartamra, illetve véglegesen történő megállapítását a Büntetés-végrehajtás Központi Kórház (a továbbiakban: Központi Kórház) Felülvizsgáló Bizottsága (a továbbiakban: FÜV Bizottság) végzi.

(3) A fogvatartott az első fokú döntés ellen a FÜV Bizottsághoz, a FÜV Bizottság döntése ellen pedig a Központi Kórház főigazgató főorvosához tizenöt napon belül írásban panaszt jelenthet be. A panaszt tizenöt napon belül kell elbírálni, és arról a fogvatartottat írásban értesíteni.

**7. §**

A fogvatartott munkavégzéséhez szükséges járművezetői alkalmasságának térítésmentes, első fokú elbírálására a bv. orvos jogosult. Amennyiben a fogvatartott a járművezetői alkalmasság tárgyában első fokon hozott döntéssel nem ért egyet, kérelme alapján a FÜV Bizottság elé állítható. A FÜV Bizottság másodfokú döntésével szemben további jogorvoslatnak nincs helye.

**8. §**

(1) Orvosi javaslatra a bv. intézet egészségügyi részlegén kell elhelyezni azt a fogvatartottat, akinek egészségi állapota ezt indokolja, de kórházi fekvőbeteg-ellátása nem szükséges.

(2) Az egészségügyi részlegről a fogvatartottat kizárólag a bv. orvos írásbeli hozzájárulásával lehet kihelyezni, illetve nem egészségügyi céllal elszállítani.

**9. §**

Sürgősségi orvosi ellátást igénylő esetekben a bv. orvos, a készenléti szolgálatot teljesítő orvos, a bv. intézet székhelye szerint területileg illetékes háziorvosi ügyeleti szolgálat, sürgősségi orvosi szolgálat vagy mentőszolgálat orvosának írásos javaslata, beutalója alapján kell – a Bv. tv. 163. §-ában foglaltak alapján – a szakellátásra szoruló fogvatartottat a legközelebbi, területileg illetékes – megfelelő és kötelező ellátást biztosító – egészségügyi intézménybe szállítani.

**10. §**

A beteg fogvatartottat írásos orvosi rendelkezés alapján egészségi állapotának megfelelő szállításban kell részesíteni.

**11. §**

(1) A fogvatartott sürgősségi fogászati ellátását a bv. intézet köteles biztosítani.

(2) A nem sürgősségi fogászati ellátások körébe tartozó fogászati beavatkozások az egészségbiztosítási jogszabályok szerint a bv. intézetben elvégezhetők.

(3) A fogvatartott a térítésköteles fogászati ellátásokért, a gyógyászati segédeszközökért, azok javításáért térítési díjat fizet.

(4) A fogvatartott a büntetés-végrehajtás fogorvosa által fogpótlásban és a műfogak javításában térítésmentesen az (5) bekezdés szerint, továbbá térítés ellenében akkor részesülhet, ha a szabadságvesztés várható hátralévő ideje azt lehetővé teszi és az annak fedezetéül szolgáló összeggel rendelkezik.

(5) A fogászati ellátás, a gyógyászati segédeszköz és annak javítási költségét – ha az a fogvatartott munkabalesete vagy a fogvatartás ideje alatt keletkezett foglalkozási megbetegedése miatt szükséges – a bv. intézet téríti.

(6) A gyógyászati segédeszköz térítési díjának átvállalásáról való döntés előtt vizsgálni kell a Bv. tv. 156. § (2) bekezdése szerinti feltételek teljesülését. Annak tényét, hogy a fogvatartott munkavégző képességének megőrzéséhez vagy helyreállításhoz szükséges-e gyógyászati segédeszköz ellátása, a bv. orvos állapítja meg. A térítési díj átvállalását a bv. intézet vezetője – egy évet meghaladó fogvatartás esetén orvosi javaslatra legfeljebb egy évre kiterjedően – engedélyezi.

(7) A Bv. tv. 156. § (6) bekezdése alapján térítésmentes egészségügyi ellátást, valamint a Bv. tv. 156. § (2) bekezdése szerinti feltételek hiányában térítésmentes gyógyászati segédeszközt és annak javítását – orvosi javaslatra, különös méltánylást érdemlő esetben – a bv. intézet vezetője engedélyezheti.

(8) Az (5)–(7) bekezdések alkalmazása során felmerült költségek a bv. intézetet terhelik.

(9) A gyógyászati segédeszköz szükségességét az arra jogosult szakorvos állapítja meg, beszerzéséről a bv. intézet gondoskodik.

**12. §**

(1) Fogvatartottat – a 9. §-ban foglaltakat kivéve – járó- vagy fekvőbeteg szakellátásra csak bv. orvos utalhat be.

(2) Amennyiben a fogvatartott olyan szakorvosi ellátásra szorul, amely a bv. intézetben nem biztosítható, a bv. orvos a fogvatartottat a területileg illetékes egészségügyi intézmény járóbeteg-szakrendelésére is beutalhatja.

(3) A fogvatartottat egészségügyi intézmény járóbeteg-szakrendelésére kell beutalni, ha

*a)* az ellátás nem tűr halasztást, és a szállítással járó időveszteség a beteg egészségi állapotát veszélyezteti;

*b)* a kivizsgálása, gyógykezelése a bv. intézetben nem biztosítható;

*c)* büntetés-végrehajtási egészségügyi intézetbe (a továbbiakban: bv. egészségügyi intézet) utalása a távolság miatt aránytalanul nagy költséget jelentene vagy

*d)* bv. egészségügyi intézetben a szakvizsgálat és gyógykezelés nem végezhető el.

**13. §**

A beteg fogvatartottat fekvőbeteg-gyógyintézetbe kell utalni, ha

*a)* szakorvosi vizsgálata, gyógykezelése vagy betegségének, keresőképtelenségének, munkaképesség-csökkenése mértékének megállapítása a járóbeteg-ellátás keretében nem biztosítható;

*b)* a vizsgálattól, kezeléstől a gyógyulás, illetve a munkaképesség visszanyerése időtartamának lényeges csökkenése várható.

(2) Halasztást nem tűrő esetben a beteg fogvatartottat a legközelebbi, szakellátást biztosító fekvőbeteg-gyógyintézetben kell elhelyezni.

**14. §**

(1) A fekvőbeteg-gyógyintézeti ellátásra szoruló fogvatartottat elsősorban a Központi Kórházba vagy az Igazságügyi Megfigyelő és Elmegyógyító Intézetbe (a továbbiakban: IMEI) kell szállítani.

(2) A Szegedi Fegyház és Börtön III. Objektumának Krónikus Utókezelő Részlegében (a továbbiakban: Utókezelő Részleg) lehet elhelyezni azokat a csökkent munkaképességű vagy tartós ápolásra szoruló fogvatartottakat, akik állandó orvosi felügyeletre szorulnak.

(3) A Központi Kórház, az IMEI főigazgató főorvosa, valamint a Szegedi Fegyház és Börtön parancsnoka saját hatáskörben állapítja meg a beutaltak egészségi állapotának megfelelő sajátos magatartási és kapcsolattartási szabályokat.

(4) A megváltozott munkaképességű vagy folyamatos orvosi felügyeletre, illetve tartós ápolásra szoruló fogvatartott Utókezelő Részlegbe utalásához a bv. orvos köteles a Központi Kórház vagy az IMEI szakvéleményét beszerezni.

**15. §**

(1) A kegyelmi eljárásban a Bv. tv. 46. § (1) bekezdése szerint elrendelt szakorvosi vizsgálat időpontjáról a Központi Kórház vagy az IMEI értesíti a szabadlábon lévő elítéltet a vizsgálat eredményéről vagy az elítélt távolmaradásáról tájékoztatja az igazságügyért felelős minisztert. A szakorvosi vizsgálat elrendelőjének haladéktalanul jelezni kell, ha olyan vizsgálatra van szükség, amely a Központi Kórházban vagy az IMEI-ben nem végezhető el.

(2) A büntetés egészségügyi okból történő félbeszakítására vagy kegyelemre irányuló kérelmet (javaslatot) a bv. orvos vagy az illetékes egészségügyi intézet kijelölt orvosa írásban véleményezi.

**16. §**

(1) Befogadás után az IMEI-be kell szállítani a kényszergyógykezelt és az ideiglenes kényszergyógykezelt kivételével azt a fogvatartottat, akinek a beszámítási képessége a bíróság szerint korlátozott.

(2) Az (1) bekezdés szerinti fogvatartottat, akinél a bv. orvos a fogvatartás alatt kóros elmeállapotra utaló tüneteket észlel, a lehető legrövidebb időn belül az IMEI-be kell beutalni.

(3) Ha a bv. orvos az előzetesen letartóztatottnál kóros elmeállapotra utaló tüneteket észlel, haladéktalanul beutalja az IMEI-be. A beutalásról huszonnégy órán belül értesíteni kell a büntetőügyben eljáró hatóságot.

**17. §**

(1) A gyógyításhoz szükséges gyógyszert, valamint a gyógykezelés időtartamát a bv. orvos határozza meg.

(2) A fogvatartott csak a bv. orvos egyedi megítélésén alapuló, írásos engedélye alapján tarthat magánál gyógyszert.

(3) A fogvatartott, illetve az anya-gyermek részlegen elhelyezett gyermek részére csak Magyarországon érvényes forgalomba hozatali engedéllyel rendelkező gyógyszer, tápszer vagy gyógyhatású készítmény rendelhető.

(4) Gyermeknek gyógyszert kizárólag orvosi rendelkezés alapján a csecsemőgondozó adhat be.

(5) A bv. intézetbe bejuttatott és a bv. orvos által nem engedélyezett gyógyszert – a fogvatartott kérelmére és költségére az általa megjelölt kapcsolattartójának – vissza kell küldeni. Ha a fogvatartott a visszaküldést nem kéri, a gyógyszert meg kell semmisíteni. A megsemmisítés tényét jegyzőkönyvben kell rögzíteni.

*3. Halottvizsgálat*

**18. §**

(1) A halál tényét halottvizsgálattal kell megállapítani.

(2) A helyszíni halottvizsgálatot, ha a halál

*a)* a Központi Kórházban, az IMEI-ben vagy az Utókezelő Részlegben következett be, a fogvatartottat kezelő osztály vezetője, helyettese vagy az ügyeletes orvos;

*b)* egészségügyi intézményben következett be, a fogvatartottat kezelő osztály vezetője, helyettese vagy az ügyeletes orvos;

*c)* szállítás közben (járművön) következett be, a legközelebbi egészségügyi intézmény orvosa vagy háziorvos, vagy a mentőszolgálat orvosa;

*d)* a bv. intézetben vagy a munkáltatás helyén következett be, a bv. orvos

végzi.

(3) A bv. orvos akadályoztatása esetén a helyszíni halottvizsgálatot a területileg illetékes háziorvos vagy az ügyeleti szolgálat orvosa végzi.

(4) A halálesetet haladéktalanul jelenteni kell a bv. intézet parancsnokának és a Büntetés-végrehajtás Országos Parancsnokságának (a továbbiakban: BVOP).

**19. §**

(1) A bv. intézet parancsnoka a halálesetről haladéktalanul tájékoztatja a területileg illetékes rendőrkapitányságot, a bv. intézet törvényességi felügyeletét ellátó ügyészt, valamint intézkedik, hogy a holttest és a helyszín a halottszemléig érintetlenül maradjon.

(2) A helyszíni halottvizsgálat elvégzése után a holttest elszállításáról és a hatósági boncolás elrendeléséről a rendőrség intézkedik. A holttestet csak az ügyész nyilatkozata, valamint a hatósági boncolás után szabad eltemettetni.

(3) Ha az orvos a helyszíni halottvizsgálat során azt állapítja meg, hogy a halál nem természetes módon következett be, arról a bv. intézet parancsnokát haladéktalanul értesíti.

*4. Anya-gyermek védelem*

**20. §**

(1) Ha a fogvatartott várandósságát jelzi, kérelmére negyvennyolc órán belül térítésmentesen biztosítani kell részére a terhességi gyors teszt elvégzését.

(2) A várandós fogvatartottat gondozásba vétel céljából a szakorvosi vizsgálatot követő három munkanapon belül a Központi Kórházba kell szállítani.

**21. §**

A várandós gondozásra jogosult nő a várandósságával és a gyermeke születésével kapcsolatos juttatások folyósítása iránti igényét a Központi Kórházban írásban terjesztheti elő. A jogosultságot érintő bármely körülmény változását a tudomásra jutástól számított három munkanapon belül a Központi Kórház főigazgató főorvosának kell bejelenteni.

**22. §**

(1) Ha a fogvatartott nő várandósságára tekintettel a büntetés félbeszakítását nem engedélyezték, a fogvatartottat a szülés várható időpontja előtt négy héttel a Központi Kórházba kell szállítani.

(2) A fogvatartott nőt, ha a várandósság hatodik hónapját követően kérelmére továbbra is részt vesz a munkavégzésben, a szülés várható időpontja előtt huszonnyolc nappal a munkavégzés alól fel kell menteni. A felmentést a bv. orvos a szülési szabadsággal megegyező időtartamra engedélyezi, kivéve azt az esetet, ha a szülő nő a Bv. tv. 223. § (1) bekezdés *b)* pontja alapján mentesül a munkavégzési kötelezettség alól.

(3) A várandós fogvatartott Központi Kórházba történő befogadása után a főigazgató főorvos megkeresi a fogvatartott lakhelye szerinti gyámhivatalt, hogy szükségesnek tart-e valamilyen intézkedést a születendő gyermek elhelyezésével kapcsolatban, valamint kíván-e pert indítani a szülői felügyeleti jog megszüntetése iránt.

(4) A Központi Kórház főigazgató főorvosának értesítése alapján a BVOP intézkedik az anyának és a gyermeknek az együttes elhelyezésre kialakított részleggel (a továbbiakban: anya-gyermek részleg) rendelkező bv. intézetbe történő átszállíttatására. Az értesítést a gyermek várható születésének időpontját megelőzően tizenöt nappal kell megküldeni a BVOP-nak.

(5) A gyermek születéséről a Központi Kórház főigazgató főorvosa értesíti az apát, az anya lakhelye szerinti gyámhivatalt, kiskorú fogvatartott anya esetében a törvényes képviselőt is.

(6) Amennyiben az anya és a gyermek együttes elhelyezése nem engedélyezhető, a Központi Kórház főigazgató főorvosa vagy a bv. intézet parancsnoka a gyermek elhelyezése érdekében a bv. intézet székhelye szerinti gyámhivatal intézkedését kezdeményezi. A gyermek a gyámhivatal intézkedéséig nem adható ki.

(7) A látogatás – a Központi Kórház vagy a bv. intézet házirendje szerint – a Központi Kórház főigazgató főorvosának vagy a bv. intézet vezetőjének engedélyével történik.

(8) Ha az anya a gyermeket bántalmazza vagy testi, szellemi, erkölcsi fejlődését más módon veszélyezteti, a bv. intézet parancsnoka haladéktalanul intézkedik a gyermek veszélyeztetésének megakadályozása érdekében, és soron kívül értesíti a bv. intézet székhelye szerinti gyámhivatalt a szükséges intézkedés megtétele miatt.

*5. Anya-gyermek részleg*

**23. §**

(1) Az anya-gyermek részleget a bv. intézet többi részétől elkülönítve kell kialakítani. Az anya-gyermek részlegen egy lakóhelyiségben egy anya és gyermeke helyezhető el.

(2) Amennyiben a gyermek a lakóhelyiségben tartózkodik, az ajtót minden napszakban nyitva kell tartani.

(3) A részleg, valamint a lakóhelyiség felszerelését ki kell egészíteni a gyermek elhelyezéséhez és gondozásához szükséges, a közegészségügyi követelményeknek megfelelő berendezési, felszerelési tárgyakkal, és gondoskodni kell a folyamatos egészségügyi felügyeletről.

(4) A gyermeket az anyával együtt kell a gyermek orvosi vizsgálatára és a kötelező védőoltásokra kísérni.

(5) A gyermek fekvőbeteg kórházi kezelése esetén lehetővé kell tenni, hogy a fogvatartott – felügyelettel, hetente legalább egy alkalommal – meglátogathassa gyermekét. A látogatás engedélyezése csak kivételesen tagadható meg, így, ha a gyermek kórházi kezelésének szükségességét az anya veszélyeztető magatartása, továbbá fertőző megbetegedés okozta, vagy azt biztonsági szempontok indokolják. A kórházi kezelés idején – a gyermekorvos véleménye alapján, szükség szerint – gondoskodni kell arról, hogy a gyermek anyatejet kapjon.

*6. Terhesség-megszakítás*

**24. §**

(1) Ha a várandósság fennállását szülész-nőgyógyász szakorvos igazolja, a fogvatartott nyilatkozik arról, hogy terhességét meg kívánja-e tartani vagy igényli annak megszakítását.

(2 Fogvatartott esetében a terhesség-megszakításra vonatkozóan a magzati élet védelméről szóló 1992. évi LXXIX. törvény rendelkezései irányadóak.

(3) A terhesség megszakítása a terhesség betöltött tizenkettedik hetéig a Központi Kórházban is elvégezhető.

*7. Közegészségügy-járványügy*

**25. §**

(1) A bv. intézet parancsnoka a bv. orvos javaslatára járványügyi érdekből a fogvatartott törvényben biztosított egyes jogainak gyakorlását az egészségügyről szóló törvény alapján átmenetileg korlátozhatja, amelyről értesíti a bv. intézet törvényességi felügyeletét ellátó ügyészt.

(2) A bv. intézet részleges zárlat (karantén) alá helyezésére vagy annak feloldására a megyei (fővárosi) tiszti főorvos vagy a BVOP egészségügyi szakterületével való egyeztetést követően a bv. intézet parancsnoka intézkedik.

(3) A bv. intézet a fertőző betegeket és a feltehetően fertőző beteg fogvatartottakat a fertőző betegségek jelentésének rendjéről szóló és az egészségügyi adatok kezelésére vonatkozó jogszabályokban foglaltak szerint az illetékes járványügyi hatóságnak és a BVOP egészségügyi szakterületének köteles bejelenteni.

(4) Járvány vagy fertőző betegség esetén – a BVOP egészségügyi szakterülete vezetőjének javaslatára – a büntetés-végrehajtás országos parancsnoka az érintett bv. intézetnél a befogadást és a bv. intézetek közötti szállítást, valamint az előállítást felfüggesztheti.

(5) A bv. szerv zárlat (karantén) alá helyezésére, vagy annak feloldására a megyei (fővárosi) tiszti főorvos vagy az a BVOP egészségügyi szakterületének vezetője javaslatára a büntetés-végrehajtás országos parancsnoka intézkedik.

(6) A (4)–(5) bekezdés alapján tett intézkedésről a bv. szerv vezetője a törvényességi felügyeletet ellátó ügyészt haladéktalanul értesíti.

**26. §**

(1)Tetvesség esetén hajnyírás (szőrtelenítés) csak akkor végezhető, ha az másként nem szüntethető meg. A hajnyírás szükségességét a bv. orvos állapítja meg. Az előzetesen letartóztatott hajának leborotválásáról vagy rövidre nyírásáról a büntetőügyben eljáró hatóságot értesíteni kell.

(2) A tetvességi vizsgálatokat és a tetvetlenítést – a körülményektől függően és a szükséges mértékben a bv. orvos rendelkezésének megfelelően – ki kell terjeszteni az érintett fogvatartott közvetlen környezetére, valamint a vele rendszeresen érintkező személyekre is.

(3) A vizsgálat alá vonandó, valamint a kezelendő személyek körét és a környezet kiterjedését – indokolt esetben és a bv. intézet értesítését követően – a járási népegészségügyi intézet állapítja meg.

(4) Az érintett fogvatartott köteles magát alávetni a tetvesség felderítése, megszüntetése, valamint megelőzése érdekében szükséges eljárásoknak.

(5) Az egészségügyi kártevők elleni védekezésről, a költségek fedezéséről, valamint a szükséges rendszabályok kidolgozásáról és eljárások végrehajtásáról az érintett bv. intézet parancsnoka köteles gondoskodni.

**27. §**

A szerzett immunhiányos tünetcsoport vírusával (HIV) fertőzött fogvatartottak – fokozott védelmükre, a közösség védelmére és sajátos egészségi állapotukra figyelemmel – fokozattól függetlenül az arra kijelölt bv. intézetben helyezhetők el.

*8. Záró rendelkezések*

**28. §**

Ez a rendelet a 2015. január 1-jén lép hatályba.

**29. §**

Hatályát veszti a fogvatartottak egészségügyi ellátásáról szóló 5/1998. (III. 6.) IM rendelet.

dr. Trócsányi László

igazságügyi miniszter

Egyetértek:

belügyminiszter

**ÁLTALÁNOS INDOKOLÁS**

2013-ban elfogadásra került a büntetések, az intézkedések, egyes kényszerintézkedések és a szabálysértési elzárás végrehajtásáról szóló 2013. évi CCXL. törvény (a továbbiakban: Bv. tv.), amely 2015. január 1-től felváltja a büntetések és az intézkedések végrehajtásáról szóló 1979. évi 11. törvényerejű rendeletet. A Bv. tv. számos, korábban a fogvatartottak egészségügyi ellátásáról szóló 5/1998. (III. 6.) IM rendeletben szereplő rendelkezést törvényi szintre emelt, így a büntetés-végrehajtási intézetekben fogvatartottak egészségügyi ellátásáról szóló új rendelet a törvényi rendelkezések büntetés-végrehajtási intézetekre háruló végrehajtásának részletszabályait rögzíti. A rendelet célja, hogy a Bv. tv. által bevezetett új jogintézményeknek mindenben megfelelő jogszabályi környezetet biztosítson, továbbá hogy a fogvatartottak egészségügyi ellátásáról is egy korszerű, a gyakorlatban felmerülő problémákat megfelelően rendező új rendelet születhessen.

**RÉSZLETES INDOKOLÁS**

*Az 1. §-hoz*

Az Előterjesztés az egyértelmű jogalkalmazói interpretációt szem előtt tartva építette az Általános rendelkezések közé a fogalom-meghatározásokat, egységes értelmezési keretet teremtve. Hiánypótló jelleggel határozta meg a fogvatartott, bv. orvos, alapellátó orvos és a gyógyászati segédeszköz fogalmakat, kizárva az eltérő értelmezési lehetőségeket.

*A 2. §-hoz*

A büntetések, az intézkedések, egyes kényszerintézkedések és a szabálysértési elzárás végrehajtásáról szóló 2013. évi CCXL. törvény (a továbbiakban: Bv. tv.) – az egészségügyi önrendelkezési jog korlátainak törvényi szintre emelésével – eleget tett a 30/2013. (X. 28.) AB határozatban foglaltaknak. Az Előterjesztés a törvényi rendelkezések (Bv. törvény 158. §) büntetés-végrehajtási intézetekre (a továbbiakban: bv. intézet) háruló végrehajtásának részletszabályait rögzíti úgy, hogy további garanciális elemet épít be, amennyiben a korlátozásra csak a bv. intézet vezetője – az orvos javaslata alapján – jogosult.

*A 3. §-hoz*

A közegészségügyi-járványügyi szempontú vizsgálatnak a befogadáskor meg kell történnie, ezt egészségügyi szakdolgozó végzi. A befogadási eljárásban továbbá az orvosi vizsgálatot is el kell végezni. A közegészségügyi-járványügyi szempontú vizsgálat jelentőségét a rendelet hangsúlyozza – és megoldást kínál a munkaidőn túli (egészségügyi személyzet hiányában történő) befogadás esetére – azáltal, hogy a vizsgálat megtörténtéig a fogvatartott elkülönítéséről rendelkezik. Emellett nyilatkoztatási kötelezettséget ír elő a fogvatartott betegségeiről és rendszeresen szedett gyógyszereiről, valamint a gyógyszerellátás igénybevételének lehetőségeiről és feltételeiről. A szabályozás indoka kettős, amennyiben egyfelől a fogvatartotti nyilatkozat alapján lehetősége nyílik az egészségügyi személyzetnek a megfelelő intézkedések megtételére, másfelől a fogvatartott tájékoztatása dokumentáltan és visszakereshetően rendelkezésre áll.

*A 4. §-hoz*

Általános követelmény, hogy a fogvatartás során a fogvatartottaknak minden esetben legyen lehetőségük orvosi ellátáshoz jutni. Ennek a célnak megfelelve került az Előterjesztésben rögzítésre az ellátás indokolatlan késedelmének elvi kizárása, illetve speciális élelmezési lehetőség biztosítása. Ez megfelel azon követelménynek, amely szerint a börtön egészségügyi szolgálatának képesnek kell lennie orvosi kezelés és ápolás, valamint megfelelő diéták, fizioterápia, rehabilitáció vagy bármilyen más speciális kezelés nyújtására olyan körülmények között, amelyek egyenrangúak azzal, amit a társadalom büntetés-végrehajtási intézeten kívüli tagjai kapnak.

*Az 5. §-hoz*

A szűrővizsgálatok célja a lakosság egészségének védelme és az egyén életminőségének és élettartamának növelése a rejtett betegségek, az egyes betegségeket megelőző kórállapotok, valamint az arra hajlamosító kockázati tényezők korai – lehetőleg panaszmentes – szakaszban történő aktív felkutatásával és felismerésével. Tekintettel arra, hogy a tuberkulózis kockázata a szoros közösségben élők között fokozott, a szabályozás rendelkezik az éves tüdőszűrés, továbbá a fogászati szűrés, nőgyógyászati vizsgálatok lehetőségének biztosításáról.

*A 6–7. §-hoz*

A fogvatartottak munkáltatása, a teljes foglalkoztatottság célkitűzése és ezen keresztül az önellátó börtön koncepciója, a munkába állítás adminisztratív kötelezettségeinek minél gyorsabb és hatékonyabb megvalósítását kívánja. A szabályozással a fogvatartott járművezetői alkalmasságának megítéléséhez fűződő jogorvoslati eljárás gyorsabb lesz, amennyiben egyet nem értés esetén a legrövidebb időn belül biztosítja a másodfokú elbírálás lehetőségét.

*A 8. §-hoz*

A Bv. törvény 99. § (1) bekezdés *f)* pontjában foglalt elkülönítési szabályok szem előtt tartásával rögzíti az Előterjesztés a betegszobán történő elhelyezési kötelezettséget. Garanciális eleme a szabályozásban foglalt kötelezettségnek, hogy csak a bv. orvos írásbeli hozzájárulásával lehet a betegszobáról kihelyezni a fogvatartottat, egyértelmű orvosszakmai kérdésként kezelve az egyedi esetek megítélését.

*A 9. §-hoz*

A Bv. törvény 163. §-ában foglaltak szerinti sürgősségi ellátást egyértelműsít a rendelkezés, amikor kizárólag a kódexben megjelölt személyi, szervezeti kör orvosának írásos javaslata, beutalója teremt szállítási kötelezettséget.

*A 10. §-hoz*

A korábbi norma főszabályként a mentő-, vagy betegszállító jármű használatát írta elő és opcionális lehetőségként – ha a beteg állapota megengedi kitétel alkalmazásával – a bv. intézet szállító járművének igénybevételi lehetőségét biztosította. A tervezet nem szűkíti le a lehetőségeket, és kizárólag az orvos hatáskörébe utalja a beteg fogvatartott szállításának módjával kapcsolatos rendelkezési jogot.

*A 11. §-hoz*

A fogvatartottak fogászati ellátása terén a sürgősségi ellátás megszervezését és biztosítását – a finanszírozott egészségbiztosítási ellátások egyetemessége (a fogvatartottak egyenlő, általános és feltétlen jogalanyiságából következően) – a büntetés-végrehajtási intézetekhez telepíti a rendelet. A szabályozás indoka az ellátás területi kötelezettsége, mivel a társadalombiztosítási támogatással igénybe vehető fogászati ellátások főszabály szerint a jogosultat annál a fogorvosi szolgálatnál illetik meg, amely lakóhelye területi ellátására kötelezett. A fogvatartottak esetében a lakóhely szerinti ellátás, a tartózkodási helyként funkcionáló fogvatartás helye. A nem sürgősségi ellátások – a társadalombiztosítási szabályoknak megfelelően – térítéskötelesek. Utóbbi esetben gazdaságossági szempontok indokolják azt a szigorítást, amelyet az Előterjesztés tartalmaz, miszerint abban az esetben vehető igénybe a térítésköteles ellátás, amennyiben annak fedezete az igénybevevő által biztosított. Ezt a garanciát a letéti pénz jelenti. Az Előterjesztés kivételként – a térítésmentesség biztosításával – fogalmazza meg a fogvatartott munkabalesete vagy a fogvatartás ideje alatt keletkezett foglalkozási, illetőleg egyéb, a büntetés (intézkedés) végrehajtásával kapcsolatos ártalom miatti beavatkozási szükségletet, valamint a Bv. törvény 156. §-ában foglalt feltételek teljesülése esetét. Bevezeti a különös méltánylást érdemlő esetekben – a jogosító feltételek hiányában is – a térítésmentesség lehetőségét. A térítésmentes gyógyászati segédeszköz biztosítása szükségességének és a feltételek meglétének megállapítását minden esetben a büntetés-végrehajtási szervezet hatáskörébe utalja.

*A 12. §-hoz*

Garanciális szabályként írja elő az Előterjesztés a beteg fogvatartott járó- vagy fekvőbeteg intézménybe utalásának orvosi engedélyhez kötöttségét, tekintettel arra, hogy annak megítélése orvosszakmai kérdés. A járóbeteg szakrendelésre történő beutalása csak bizonyos feltételek megléte esetén lehetséges. A kellően széles, minden eshetőséggel számoló taxatív felsorolású feltételrendszer bármelyik eleme megalapozza a beutalás kötelezettségét.

*A 13. §-hoz*

A fogvatartott fekvőbeteg gyógyintézménybe utalása abban az esetben válik lehetővé, ha szakorvosi vizsgálata, gyógykezelése vagy betegségének, keresőképtelenségének, munkaképesség-csökkenése mértékének a megállapítása a járóbeteg-ellátás keretében nem biztosítható.

*A 14. §-hoz*

A fekvőbeteg intézményként a Büntetés-végrehajtás Központi Kórházat (a továbbiakban: Központi Kórház) vagy az Igazságügyi Megfigyelő és Elmegyógyító Intézetet (a továbbiakban: IMEI), továbbá a Szegedi Fegyház és Börtön III. Objektumának Krónikus Utókezelő Részlegét jelöli ki az Előterjesztés, ez alól kivételként csak a halasztást nem tűrő esetet rögzíti. A szabályozás gazdaságossági és hatékonysági, illetve biztonsági kockázatok – az indokolatlan civil kórházi kiszállítás és őrzés kizárásának igényével – mérlegelésével készült.

*A 15. §-hoz*

A kegyelmi eljárásban szükséges orvosi vizsgálat időpontjáról szóló értesítés a Központi Kórház, vagy az IMEI kötelezettsége. Annak érdekében, hogy az eljárás a szükséges ideig tartson, az Előterjesztés – azon vizsgálatokról, amelyek a Központi Kórházban vagy az IMEI-ben nem végezhetők el – haladéktalan jelzési kötelezettséget telepít a szakorvosi vizsgálat elrendelője felé.

*A 16. §-hoz*

A beszámítási képességében korlátozott fogvatartottat – annak bírói megállapítása esetén – az IMEI-be kell szállítani a befogadást követően. A végrehajtás során ilyen tüneteket mutató fogvatartott elszállításának kötelezettségét rögzíti a tervezet. Utóbbi esetben, ahogyan a bíróság előtt az orvosszakértő segíti a bírót, akivel egymásra utaltak, és aki így orvosi, jogi, biológiai és pszichológiai ismérvek, és az ügyben szereplő bizonyítékok alapján dönt, a már végrehajtás során tüneteket produkáló fogvatartott kezelése is csak megfelelő orvosi ellátással lehet megoldott.

*A 17. §-hoz*

Az Előterjesztés a gyógyszerellátás térítésmentességének törvényi feltételei fennállásának megállapítását, illetve a méltányosság esetét a 11. §-ban foglaltak analógiájára, a fogászati ellátással kapcsolatos szabályozási metodikát követi.

A fogvatartottak gyógyszerellátása kapcsán az Előterjesztés abból az elvből indult ki, amely szerint gyógyszer minden olyan anyag, amelyet az élő szervezetbe juttatnak betegség megelőzésére, gyógyítására, vagy amellyel befolyásolni kívánják a szervezet felépítését, működését. A fentiek teljesülésének megítélése orvosszakmai kérdés, erre tekintettel a büntetés-végrehajtási szervezet hatáskörébe utalja a gyógyszer mennyiségének, milyenségének és a kezelés időtartamának meghatározását. Garanciális szabály, hogy gyógyszer tartása csak orvos írásos engedélye mellett lehetséges.

Annak érdekében, hogy az orvosi megítélés egyértelmű, kétséget kizáró alapokon nyugodjék, az Előterjesztés csak Magyarországon érvényes forgalomba hozatali engedéllyel rendelkező gyógyszer, tápszer vagy gyógyhatású készítmények megrendelését, valamint visszaélésre nem alkalmas készítmények tartását írja elő. Eljárási rendelkezést tartalmaz a feltételeknek nem megfelelő – az orvos által nem engedélyezett – szerek visszajuttatásával és megsemmisítésével kapcsolatban.

*A 18–19. §-hoz*

A halottvizsgálatról és a halottakkal kapcsolatos eljárásról szóló 351/2013. (X. 4.) Korm. rendelet rendelkezéseire figyelemmel a fogvatartotti halálesetek bekövetkeztekor követendő eljárás rendeletben történő szabályozása szükséges. Az Előterjesztés rendelkezik a halálesetek kivizsgálásának rendjével, a halottvizsgálati folyamat szereplőinek jogaival és kötelezettségeivel kapcsolatosan. A hivatkozott jogszabállyal összhangban határozza meg a büntetés-végrehajtási intézet feladatait, egyértelmű jelentési kötelezettséget telepít az intézetparancsnok, az országos parancsnokság, a területileg illetékes rendőrkapitányság, valamint a bv. ügyész felé. Meghatározza ezen kívül helyszíni halottvizsgálat elvégzése utáni teendőket.

*A 20. §-hoz*

Az Előterjesztés a várandósság késlekedés nélküli megállapításának fontosságát biztosítja, illetve amennyiben annak ténye beigazolódik, az anya és a magzat védelme érdekében lényeges a minél korábbi gondozásba vétel is.

*A 21. §-hoz*

A várandós gondozásra jogosult nő jogosultságainak igénybe vétele érdekében a Központi Kórházban kell kérelmét előterjesztenie.

*A 22. §-hoz*

Az Előterjesztés részletesen kifejti a szülés előtti teendőket, a Központi Kórházba szállítást, a munkavégzéssel kapcsolatos szabályokat, a gyámhivatallal való kapcsolatfelvételt.

A szülést követően az anya-gyermek részlegen történő elhelyezés érdekében indokolt egy olyan időtartam megjelölése (15 nap), amely az elhelyezési eljárást felgyorsítja, elősegítve ezzel a megszületett gyermek és az anya közötti természetes kapcsolattartást. A szülést követően a Központi Kórháznak értesítési kötelezettsége van a gyámhivatal felé. Amennyiben az anya és a gyermek együttes elhelyezése nem oldható meg, a büntetés-végrehajtási intézet megkeresi a székhelye szerint illetékes gyámhivatalt.

A gyermek és hozzátartozója kapcsolattartását a gyámhatóság többek között a büntetés-végrehajtási intézet házirendje alapján engedélyezi. A Bv. törvény a kapcsolattartási formák között tartja számon a látogatást. Meg kell teremteni a büntetés-végrehajtási intézet vezetője számára annak a lehetőségét, hogy a büntetés-végrehajtási intézet működésével összhangban történjen meg a gyámhatóság által engedélyezett kapcsolattartás végrehajtása, lebonyolítása. Az Előterjesztés garanciális szabályozást tartalmaz azáltal, hogy a büntetés-végrehajtási intézet vezetője a házirendben meghatározottak figyelembe vétele mellett, a büntetés-végrehajtási intézet működésére is tekintettel tudja a már korábban engedélyezett kapcsolattartási formák közül a látogatás lebonyolítását engedélyezni.

*A 23. §-hoz*

Az anya-gyermek együttes elhelyezésére kialakított részleg általános végrehajtási rezsimtől eltérő szabályait tartalmazza a 23. §. Elsősorban a gyermek igényeihez kell alakítani a lakóhelyiség berendezését és biztosítani kell a folyamatos egészségügyi felügyeletet. Abban az esetben, ha a gyermek kórházba kerül, a kapcsolattartás érdekében biztosítani kell, hogy az anya meglátogathassa gyermekét, és ez csak kivételes esetben tagadható meg.

*A 24. §-hoz*

A fogvatartott nő esetében is lehetőség nyílik a terhesség-megszakítására, ennek büntetés-végrehajtási viszonyok közötti rendezését szabályozza az Előterjesztés. Fontos annak rögzítése, hogy a magzati élet védelméről szóló 1992. évi LXXIX. törvény rendelkezései fogvatartott nő esetében is irányadóak.

*A 25. §-hoz*

Előfordulhat olyan eset, amikor járványügyi érdekből, megelőzés céljából szükségessé válik olyan intézkedés (karantén) bevezetése, amely a fogvatartottakat jogaik gyakorlásában korlátozhatja. Ez átmeneti állapot, amelyről a bv. ügyészt minden esetben értesíteni kell. A büntetés-végrehajtási intézeten belül az esetlegesen felbukkanó járvány elkerülése, továbbterjedése érdekében az illetékes járványügyi hatóságot is értesíteni kell.

*A 26. §-hoz*

A büntetés-végrehajtási intézetekben lévő zárt közösségeken belül könnyebb az egyes fertőzések elterjedése, a tetvesség megelőzése, valamint megfékezése érdekében indokolt a részletes szabályozás kialakítása.

*A 27. §-hoz*

Sajátos kezelésük, ápolások indokolja azt, hogy a HIV fertőzött fogvatartottak külön az ő kezelésükre kialakított részlegen helyezhetők el.

*A 28. §-hoz*

Összhangban a Bv. tv. hatálybalépésével, a rendelet hatálybalépése is 2015. január 1.

*A 29. §-hoz*

A büntetés-végrehajtási intézetekben fogvatartottak egészségügyi ellátásáról szóló 5/1998. (III. 6.) IM rendelet hatályon kívül helyezésre kerül az új rendelet hatálybalépésével egy időben.